b'\n_START_ARTICLE_\nZelenci\n_START_SECTION_\nNastanek Zelencev\n_START_PARAGRAPH_\nGeologi so v okolici na\xc5\xa1li veliko jezerskih usedlin, kar dokazuje, da so Zelenci ostanek nekdaj obse\xc5\xbenej\xc5\xa1ega Korenskega jezera, ki je nastalo po umiku plani\xc5\xa1kega ledenika, ki je korenski vr\xc5\xa1aj zajezil ledeni\xc5\xa1ki odtok. Skozi ta naravni jez je postopoma preglodala Sava, gladina jezera se je zni\xc5\xbeala, dokler niso ostali le \xc5\xa1e Zelenci in okoli\xc5\xa1ka mo\xc4\x8dvirja.\n_START_SECTION_\nNaravni rezervat\n_START_PARAGRAPH_\nLeta 1992 so bili Zelenci razgla\xc5\xa1eni za naravni rezervat. _NEWLINE_Njihova pomembnost je v pri\xc4\x8devanju o dogajanju v geolo\xc5\xa1ki preteklosti. Predstavljajo pa tudi \xc5\xbeivljenjski prostor zanimivih \xc5\xbeivali ter rasti\xc5\xa1\xc4\x8de redkih in ogro\xc5\xbeenih rastlin. Neokrnjena narava Zelencev z okolico s \xc5\xa1tevilnimi izviri in smaragdno zelenim jezerom je na\xc5\xa1la svoje mesto na slikarskih platnih Ladislaua Benescha. _NEWLINE_Sir Humphry Davy, sloviti naravoslovec, oznanjevalec krasot te gorske krajine, je z vso iskrenostjo zapisal: "Najbolj se mi je priljubila Savska dolina s svojimi slapovi in jezeri. Ne poznam v Evropi ni\xc4\x8d lep\xc5\xa1ega."_NEWLINE_Povr\xc5\xa1ina naravnega rezervata je 14 ha. Ob urejenih poteh so postavljene pojasnjevalne table ter razgledni mostov\xc5\xbe s stolpom.\n_START_SECTION_\nGeolo\xc5\xa1ke zna\xc4\x8dilnosti\n_START_PARAGRAPH_\nZelenci, ki predstavljajo prvi izvorni krak najdalj\xc5\xa1e (219 km) slovenske reke Save, so pravzaprav drugi izvir poniknjenega potoka, imenovanega Nadi\xc5\xbea, ki izvira blizu planinske ko\xc4\x8de v Tamarju in ve\xc4\x8dji del doline te\xc4\x8de pod gru\xc5\xa1\xc4\x8dem._NEWLINE_Gornjesavska dolina je nastala zaradi tektonskih in ledeni\xc5\xa1kih delovanj (izpod Jalovca, Ponc in Mojstrovke je drsel Plani\xc5\xa1ki ledenik, ki je s seboj prinesel velike koli\xc4\x8dine gru\xc5\xa1\xc4\x8da). Najve\xc4\x8dji nanos gru\xc5\xa1\xc4\x8da je na lokaciji dana\xc5\xa1njega Podkorena, ki je zajezil reko Savo in ustvaril Koren\xc5\xa1ko jezero, katerega ostanek sta jezerce Zelenci in mo\xc4\x8dvirje Blata.'